钦定古今图书集成/明伦汇编/氏族典/第236卷 > 张正见
## 钦定古今图书集成/明伦汇编/氏族典/第236卷 > 张正见

按《陈书张正见传》，“正见字见赜，清河东武城人也。祖
盖之，魏散骑常侍，勃海长乐二郡太守。父修礼，魏散
骑侍郎，归梁，仍拜本职，迁怀方太守。正见幼好学，有
清才。梁简文在东宫，正见年十三，献颂，简文深赞赏
之。简文雅尚学业，每自升座说经。正见尝预讲筵，请
决疑义，吐纳和顺，进退详雅，四座咸属目焉。太清初，
射策高第，除邵陵王国左常侍。梁元帝立，拜通直散
骑侍郎，迁彭泽令。属梁季丧乱，避地于匡俗山。高祖
受禅，诏正见还都，除镇东鄱阳王府墨曹行参军，兼
衡阳王府长史，历宜都王限外记室，撰史著士，带寻
阳郡丞，累迁尚书度支郎，通直散骑侍郎。太建中卒，
时年四十九。”有集十四卷。其五言诗尢善大行于世